ପ୍ରୀତି ଅମିନ ପେରେଇରା  (ଜନ୍ମ: ୨୯ ଡିସେମ୍ବର ୧୯୬୭) ଜଣେ ଭାରତୀୟ ଅଭିନେତ୍ରୀ ଯିଏକି ମୁଖ୍ୟତଃ ହିନ୍ଦୀ ଦୂରଦର୍ଶନ ଧାରାବାହିକରେ କାମ କରନ୍ତି  । ଧାରାବାହିକ ଝୁମେ ଜିୟା ରେ ଜିଆ ସଭରୱାଲ, ଦିଲ୍ ମିଲ୍ ଗୟେରେ ଡକ୍ଟର ଜିଆ ମୋଦି, ଲାପତାଗଞ୍ଜରେ ସୁରିଲି, ୟେ ରିସ୍ତା କ୍ୟା କେହଲତା ହୈରେ ଅକ୍ଷରା ଗୋଏଙ୍କା ଶର୍ମା ଏବଂ ଚକ୍ରବକମରେ ଶ୍ରାବନ୍ତୀ ଭୂମିକାରେ ଅଭିନୟ ପାଇଁ ସେ ଜଣାଶୁଣା । ପ୍ରାରମ୍ଭିକ ଜୀବନ ଏବଂ ଶିକ୍ଷା ପ୍ରୀତି ଅମିନ ୧୯୬୭ ମସିହାର ଡିସେମ୍ବର ୨୯ ତାରିଖରେ ହାଇଦ୍ରାବାଦଠାରେ ଜନ୍ମଗ୍ରହଣ କରିଥିଲେ । ସେ ହାଇଦ୍ରାବାଦର ସେଣ୍ଟ ଆଣ୍ଡ୍ର୍ୟୁଜ୍ ହାଇସ୍କୁଲରେ ସ୍କୁଲ ଶିକ୍ଷା ସମାପ୍ତ କରିଥିଲେ ଏବଂ ତେଲେଙ୍ଗାନାର ସିକନ୍ଦରାବାଦର କସ୍ତୁରବା ଗାନ୍ଧୀ କଲେଜ ଫର ଓମେନ୍ ଏବଂ ହାଇଦ୍ରାବାଦର ସେଣ୍ଟ ଫ୍ରାନ୍ସିସ୍ କଲେଜ ଫର୍ ଓମେନରେ ସ୍ନାତକ ହାସଲ କରିଥିଲେ । ଦୂରଦର୍ଶନରେ ଅଭିନୟ କରିବା ପୂର୍ବରୁ, ଅମିନ ମୁକ୍ତ ଶୈଳୀ ନୃତ୍ୟ ଶିକ୍ଷା ନେଇଥିଲେ ଏବଂ ଥିଏଟର ଅଭିନୟ କରିବା ସହିତ ବିଜ୍ଞାପନରେ ଜଣେ ମଡେଲ ଭାବରେ କାମ କରିଥିଲେ । ପେଷା ଅମିନ ତେଲୁଗୁ କାର୍ଯ୍ୟକ୍ରମ ଚକ୍ରବକମ, ଅଲୌକିକ ଏବଂ ନାନ୍ନାରେ ଅଭିନୟ କରିଥିଲେ । ସେ ୨୦୦୪ ମସିହାରେ ଇଣ୍ଡିଆଜ୍ ବେଷ୍ଟ ସିନେଷ୍ଟାର୍ସ୍ କି ଖୋଜ୍‌ରେ ଅଂଶଗ୍ରହଣ କରିଥିଲେ । ୨୦୦୭ରୁ ୨୦୦୮ ମସିହା ଯାଏଁ ଅମିନ ହିନ୍ଦୀ ଦୂରଦର୍ଶନ ଧାରାବାହିକ ଝୁମେ ଜିୟା ରେରେ ଜିଆ ସବରୱାଲ ଭୂମିକାରେ ଅଭିନୟ କରିଥିଲେ । ଦିଲ୍ ମିଲ୍ ଗୟେ, ଭାସ୍କର ଭାରତୀ, ସିଆଇଡି, ଆହଟ, ମିସେସ୍ କୌଶିକ୍ କି ପାଞ୍ଚ ବହୁଏଁ ଏବଂ ଦିଲ୍ କି ନଜର ସେ ଖୁବ୍‌ସୁରତ୍ ପରି କାର୍ଯ୍ୟକ୍ରମରେ ଅଭିନୟ କରିଥିଲେ । ୨୦୦୯ ମସିହାରୁ ୨୦୧୨ ଯାଏଁ ସେ ଲାପତାଗଞ୍ଜ ଧାରାବାହିକରେ ସୁରିଲି ଭୂମିକାରେ ଅଭିନୟ କରିଥିଲେ । ଏହାପରେ ସେ କମେଡ଼ି ସର୍କସ୍ କେ ତାନସେନରେ ଅଂଶଗ୍ରହଣ କରିଥିଲେ । ଜୀ ଟିଭି ରାଜସ୍ଥାନର କାର୍ଯ୍ୟକ୍ରମ ନାଚ୍ ଲେ ବିନ୍ଦାନୀରେ ସେ ବିଚାରକ ଭାବରେ କାମ କରିଥିଲେ । ଆଠ ବର୍ଷର ବିରତି ପରେ, ସେ ଦୁର୍ଗା ଔର ଚାରୁ ଜରିଆରେ ପୁଣିଥରେ ଅଭିନୟ ଦୁନିଆକୁ ପ୍ରତ୍ୟାବର୍ତ୍ତନ କରିଥିଲେ । ପରେ ସେ କଥା ଅନକହୀରେ ଅଭିନୟ କରିଥିଲେ । ୨୦୨୩ ମସିହାରେ, ସେ ୟେ ରିସ୍ତା କ୍ୟା କେହଲତା ହୈରେ ଓକିଲ ଅକ୍ଷରା ଶର୍ମା ଭୂମିକାରେ ଅଭିନୟ କରିଥିଲେ । ବ୍ୟକ୍ତିଗତ ଜୀବନ ପ୍ରୀତି ଅମିନ ୨୦୧୪ ମସିହାରେ, ଆମେରିକାରେ କାର୍ଯ୍ୟରତ ମାନସିକ ରୋଗ ବିଶେଷଜ୍ଞ ଲିଓନେଲ୍ ପେରେରାଙ୍କୁ ବିବାହ କରିଥିଲେ । ଏବେ ସେ ମୁମ୍ବାଇରେ ରହୁଛନ୍ତି ।